Bejaarde vrou sterf kort ná plaasaanval(Argieffoto ter illustrasie: Maroela Media) ŉ 94-jarige vrou is Saterdag dood nadat sy kort ná middernag op haar kleinhoewe op Kalbasfontein in Westonaria geskiet is. Volgens Jaco Taute, lid van die plaaslike veiligheidstruktuur STIC, is Hantie Geldenhuys Saterdag 00:50 glo twee keer deur ŉ oop venster van haar huis geskiet. “Sy het lede van ŉ plaaswag waaraan sy behoort oor ŉ radionetwerk ontbied wat binne drie minute op die toneel was. Sy het steeds gelewe toe hulle opdaag, maar het baie bloed verloor,” sê Taute. Sy is ná die voorval in ŉ bedenklike toestand met ŉ ambulans na die Carletonville-hospitaal geneem en later na die Leratong-hospitaal in Krugersdorp oorgeplaas waar sy ŉ operasie moes ondergaan om die koeëls te verwyder. Volgens inligting wat AfriForum op ŉ veiligheidsgroep ontvang het, is Geldenhuys in die buik geskiet. Sy moes ook ŉ bloedoortapping ontvang. Sy is later dieselfde dag oorlede. “Een van die koeëls het haar nier binnegedring. As dit nie vir dít was nie glo ek sy sou oorleef het. Sy was ’n sterk tannie,” sê Taute. Kol. Selvan Moonsamy, polisiewoordvoerder, het Maandag aan Maroela Media gesê Geldenhuys het nie die aanvaller (of aanvallers) gesien nie. “Ons weet nie hoeveel aanvallers daar was nie, maar hulle het van die toneel gevlug. “ŉ Moordsaak word ondersoek en niemand is nog in hegtenis geneem nie,” sê Moonsamy. Volgens Taute het Geldenhuys alleen op die kleinhoewe gewoon waar sy ook ŉ plaaswinkel bedryf het. *Die berig is gewysig sedert plasing – Red.